औषधालय को बंद करने के विरोध में एसडीएम को ज्ञापन सौंपा
देशी औषधालय के भवन पर कब्जा कर जनसहयोग व नपा से प्राप्त लाखों रुपए की सहयोग राशि को हड़पने के उद्देश्य से ट्रस्ट के सदस्यों द्वारा षड़यंत्र किया जा रहा हैं। औषधालय के ट्रस्टियों को समझाइश देकर हठधर्मिता समाप्त कराई जाए अन्यथा शहर में अशांति होने से इंकार नहीं किया जा सकता। ओम देशी औषधालय को बचाने के उद्देश्य को लेकर बनाई गई देशी औषधालय बचाओ संघर्ष समिति सदस्यों द्वारा शुक्रवार को ज्ञापन एसडीएम अशोक व्यास को सौंपा हैं। इसमें उक्त बात के साथ बताया गया है कि 90 वर्षों से निरंतर नि:शुल्क रूप से शंकराचार्य मार्ग स्थित ओम देशी औषधालय में सेवाएं दी जा रही हैं। इसमें एक आयुर्वेदिक चिकित्सक और दो कर्मचारियों के स्टाफ द्वारा सामान्य व गरीब वर्ग के लोगों का इलाज आयुर्वेदिक पद्धति से किया जाता है। औषधालय का संचालन 10 सदस्य की ट्रस्ट द्वारा किया जा रहा हैं। लेकिन ट्रस्ट अध्यक्ष मनोहर हिंगड़ व कोषाध्यक्ष सुधीर हिंगड़ आदि लोग अपने निजी स्वार्थ, अपने पूर्वजों द्वारा औषधालय को दान में दिए गए भवन, ट्रस्ट के पास जनसहयोग से एकत्रित लाखों रुपए की सहयोग राशि, दवाइयां व अन्य संसाधनों को हड़पने के उद्देश्य से सुनियोजित षड़यंत्र ढंग से औषधालय को बंद करने का प्रयास कर रहे हैं। ज्ञापन में यह भी बताया कि वर्तमान में प्रतिदिन कई मरीज औषधालय में इलाज कराने पहुंच रहे हैं। तथा कथित ट्रस्टियों द्वारा अपनी हठधर्मिता के चलते अगर औषधालय को बंद किया जाएगा तो शहर में अशांति की स्थिति निर्मित हो सकती हैं। ज्ञापन के माध्यम से तथाकथित ट्रस्ट सदस्यों को हिदायत देकर औषधालय को बंद नहीं करने की मांग की गई है। इस मौके पर देशी औषधालय बचाओ संघर्ष समिति संयोजक दिलीप बड़जात्या, रामनिवास यादव, पवन जोशी, नागेश्वर बैरागी, भूपेंद्र उपाध्याय, एस.आर.भट्ट, कालूराम अादि मौजूद थे।
hin_Deva hin_Deva